Refresh+ Apel deschis dedicat tinerilor artiști români
2021-01-11 12:00 - 2022-08-01 20:00 (Europe/Bucharest) | Palatul Culturii
Complexul Muzeal Național „Moldova” Iași participă, în calitate de partener, alături de Fundacion Universitaria San Antonio, din Murcia, Spania, Turun Ammattikorkeakoulou Oy (Turun), din Turun, Finlanda, „Culture Hub Croatia” Platforma za edukaciju, din Split, Croația, la proiectul „Young art(ist)s refreshing heritage sites and legends”, coordonat de Združenje Zgodovinskih Mest Slovenije (Asociația Orașelor Istorice din Slovenia), din Škofja Loka, Slovenia.Proiectul are o durată de implementare de doi ani, acoperind intervalul octombrie 2020 – septembrie 2022, obiectivul principal fiind acela de a contibui la promovarea patrimoniului cultural european și la dezvoltarea economică a sectoarelor creative și culturale.
În acest context, lansăm astăzi un apel deschis dedicat tinerilor artiști români, cu vârsta cuprinsă între 18-30 de ani, cu scopul de a selecta patru dintre ei, pentru a deveni membri într-o echipă internațională multidisciplinară și a participa la procesele de co-creație Refresh+.
Detalii despre apel și procedura de depunere a candidaturii sunt furnizate în fișierul atașat AICI.

Refresh+ Apel deschis dedicat tinerilor artiști români
2021-01-11 12:00 - 2022-08-01 20:00 | Palatul Culturii
Complexul Muzeal Național „Moldova” Iași participă, în calitate de partener, alături de Fundacion Universitaria San Antonio, din Murcia, Spania, Turun Ammattikorkeakoulou Oy (Turun), din Turun, Finlanda, „Culture Hub Croatia” Platforma za edukaciju, din Split, Croația, la proiectul „Young art(ist)s refreshing heritage sites and legends”, coordonat de Združenje Zgodovinskih Mest Slovenije (Asociația Orașelor Istorice din Slovenia), din Škofja Loka, Slovenia.
Proiectul are o durată de implementare de doi ani, acoperind intervalul octombrie 2020 – septembrie 2022, obiectivul principal fiind acela de a contibui la promovarea patrimoniului cultural european și la dezvoltarea economică a sectoarelor creative și culturale.
În acest context, lansăm astăzi un apel deschis dedicat tinerilor artiști români, cu vârsta cuprinsă între 18-30 de ani, cu scopul de a selecta patru dintre ei, pentru a deveni membri într-o echipă internațională multidisciplinară și a participa la procesele de co-creație Refresh+.
Detalii despre apel și procedura de depunere a candidaturii sunt furnizate în fișierul atașat.

Apel deschis RO

Open Call EN

Ateliere de lectură la Palat: „Enescu și hora razelor de soare”
2021-01-13 12:00 - 2021-01-30 19:00 | Sala „Ștefan Procopiu”, Palatul Culturii, Iași, Piața Ștefan cel Mare și Sfânt nr. 1, Iași, Iași, 700028, România
Atelierele de lectură pentru copii „În lumea poveștilor muzicale” continuă în luna ianuarie, la Palatul Culturii din Iași, cu trei ediții dedicate volumului „Enescu și hora razelor de soare”, semnat de Cristina Andone și apărut la Editura „Nemi”, în colecția „Povești din Pădurea Muzicală”.Întâlnirile, animate de dr. Daniela Mihaela Ciocoiu, profesor de canto la Colegiul Național de Artă „Octav Băncilă” Iași, vor avea loc sâmbătă, 16, 23 și 30 ianuarie 2021, de la ora 16.00, în Sala „Ștefan Procopiu”, de la Muzeul Științei și Tehnicii „Ștefan Procopiu”. Lecturile vor fi completate de o activitate practică, prin care copiii vor recompune o orchestră simfonică, decupând instrumentele de pe planșele pregătite și așezându-le în ordine.
„Rețeta de fericire a lui Enescu”, descrisă de scriitoarea Cristina Andone: „Allegro pe o pajiște înrourată, în picioarele goale. Lento la soare, ronțăind un fir fraged de iarbă. Semplice, inspirând aerul tare de munte, cu parfum de rășină și de pământ reavăn. Dolce, în cerdac, cu un castron de cireșe pietroase. O porție con brio de Rapsodia Română nr. 1, la Ateneu”.
Pe parcursul celor trei ateliere, vor fi citite poveștile: „Să-l cunoaștem pe Enescu”, „Cuibușor de Muzică”, „Povestea unui pui de soare”, „Cele două dulapuri cu note muzicale”, „Școala de muzică a iezilor talentați”, „O poveste scrisă cu acul”, „Prințesa iubită din orașul amorțit”, „Dor de doină”.
Atelierele sunt recomandate copiilor cu vârsta de minim 6 ani. Participarea la evenimente se face respectând normele impuse în contextul pandemiei. Prețul unui bilet este de 15 lei și include o planșă „Orchestra simfonică”, pentru fiecare copil.
Pentru programări, ne puteți scrie pe adresa de e-mail operapentrucopii@yahoo.com.
„În lumea poveștilor muzicale” este un program realizat de Complexul Muzeal Național „Moldova” Iași – Secția Relații Publice, Marketing, Logistică, Proiecte, Programe, în parteneriat cu Primăria Municipiului Iași, Universitatea Națională de Arte „George Enescu” Iași, Inspectoratul Școlar Județean Iași, Colegiul Național de Artă „Octav Băncilă” Iași, Paradis International College și Editura „Nemi”.

Un Coif Corintic de Bronz primit de Ziua Culturii Naționale 2021 de Complexul Muzeal Național „Moldova” Iași de la Inspectoratul de Poliție al Județului Neamț
2021-01-15 12:00 - 2022-01-15 19:00, 2021-01-15 12:00 - 2022-01-15 21:00 | Palatul Culturii
Astăzi, 15 ianuarie 2021, de Ziua Culturii Naționale, Complexul Muzeal Național „Moldova” Iași a primit în custodie, în calitatea sa de administrator al patrimoniului cultural al statului român, de la Inspectoratul de Poliție al Județului Neamț, o piesă cu valoare istorică excepțională: un coif corintic din bronz, datat în secolul al V-lea î.H.
Acesta a fost descoperit întâmplător în 2014 în albia Siretului pe raza comunei Alexandru Ioan Cuza, județul Iași, fiind recuperat de organele judiciare din cadrul Inspectoratului de Poliție al Județului Neamț – Serviciul de Investigații Criminale în data de 12 ianuarie 2021, cu ocazia unor cercetări penale efectuate sub supravegherea Parchetului de pe lângă Judecătoria Roman.
Din dispoziția organelor judiciare, cu avizul Parchetului de pe lângă Judecătoria Roman, bunul intră în patrimoniul cultural al statului român, administrat de Complexul Muzeal Național „Moldova” Iași, astăzi semnându-se procesul verbal de predare-primire de către Manager dr. Lăcrămioara Stratulat și Comisar dr. Vitalie Josanu de la Inspectoratul de Poliție al Județului Neamț.
Coiful corintic din bronz cântărește 880 grame, cu circumferința de aproximativ 60 cm și înălțimea de 26 cm, este în stare bună de conservare, însă datorită condițiilor de zacere reprezentate de păstrarea pe parcursul unei lungi perioade de timp în albia Sitetului, prezintă presiuni specifice cauzate de rularea prundișului. În etapa următoare, se va stabili o comisie formată din restauratori și conservatori ai Centrului de Conservare-Restaurare a Patrimoniului din cadrul Complexului Muzeal Național „Moldova” Iași, care va face o anamneză a obiectului și va stabili etapele de conservare preventivă și/sau restaurare. La finalul acestei faze, obiectul va fi valorificat expozițional de Muzeul de Istorie a Moldovei la Palatul Culturii din Iași.

Ateliere de lectură pentru copii, la Palat: „Paganini și capriciile magice"
2021-02-03 12:00 - 2021-02-27 19:00 | Sala „Ștefan Procopiu”, Palatul Culturii, Iași, Piața Ștefan cel Mare și Sfânt nr. 1, Iași, Iași, 700028, România
Atelierele de lectură „În lumea poveștilor muzicale” continuă sâmbătă, 6, 13, 20 și 27 februarie 2021, de la ora 16.00, la Palatul Culturii din Iași, în Sala „Ștefan Procopiu”, cu ediții dedicate volumului „Paganini și capriciile magice”, de Cristina Andone (Editura „Nemi”, colecția „Povești din Pădurea Muzicală”).
Povestitorul, dr. Daniela Mihaela Ciocoiu, profesor de canto la Colegiul Național de Artă „Octav Băncilă” Iași, va citi poveștile „Să-l cunoaștem pe Paganini”, „Câteva magii simple”, „Un capriciu de privighetoare”, „Moft. Dimineața unei viori”, „Vrăjitoarele”.Pe parcursul lecturilor, copiii vor descoperi indicii importante, ce îi vor ajuta să înțeleagă „magia” unei lucrări interpretate la instrumentul muzical preferat:
„Primul pas ca să cânți ireal de frumos este să-ți imaginezi frumusețea. Cum crezi că ar suna perfect o partitură? Cântă apoi ca să atingi acel vis. * Studiază mereu la aceleași ore. Mintea e un soldat disciplinat, are nevoie de program. După o vreme, vei simți că te furnică degetele când se va face timpul să repeți. * Simte ceea ce cânți. Așa vor simți și ceilalți. * Cântă cu bucurie, nu cu spaimă. În muzică, multă bucurie înseamnă magie”.Atelierele sunt recomandate copiilor cu vârsta de minim 6 ani. Participarea se face respectând normele impuse în contextul pandemiei. Prețul unui bilet este de 10 lei.Pentru programări, ne puteți scrie pe adresa de e-mail operapentrucopii@yahoo.com.
„În lumea poveștilor muzicale” este un program realizat de Complexul Muzeal Național „Moldova” Iași – Secția Relații Publice, Marketing, Logistică, Proiecte, Programe, în parteneriat cu Primăria Municipiului Iași, Universitatea Națională de Arte „George Enescu” Iași, Inspectoratul Școlar Județean Iași, Colegiul Național de Artă „Octav Băncilă” Iași, Paradis International College și Editura „Nemi”.

Coiful de sorginte vikingă de la Pașcani, unic în spațiul românesc, a fost predat Complexului Muzeal Național „Moldova” Iași
2021-02-12 12:00 - 2021-12-31 19:00 | Palatul Culturii
Coiful de sorginte vikingă de la Pașcani, unic în spațiul românesc, a fost predat azi Complexului Muzeal Național „Moldova” Iași de ofițeri specializați de la Inspectoratul General al Poliției Române și de la Inspectoratul de Poliție al Județului IașiCooperarea interinstituțională între Poliția Română și Complexul Muzeal Național „Moldova” Iași continuă, în beneficiul patrimoniului cultural, a cărui protejare și prezervare pentru generațiile prezente și viitoare constituie un obiectiv esențial pentru entitățile menționate mai sus.
Astăzi, 12 februarie 2021, managerul Complexului Muzeal Național „Moldova” Iași a preluat de la ofițerii specializați ai Inspectoratului General al Poliției Române și ai Inspectoratului de Poliție al Județului Iași, un coif de sorginte vikingă, descoperit pe râul Siret, pe raza municipiului Pașcani, în anul 2010, fără a fi predat autorităților la momentul scoaterii sale la lumină.
Încadrat în grupa așa-numitelor „coifuri conice”, specifice mediului cultural istoric din estul Europei, și caracterizate prin forma alungită, aproape ascuțită a calotei, despre care se consideră că putea devia loviturile de sabie ușoară și în acest fel asigura o protecție sporită luptătorului, coiful de la Pașcani este unic în spațiul românesc. Obiectul prezintă însă multe analogii arheologice în zona Baltică și a Rusiei Kieviene și se caracterizează printr-o figurare stilizată a ochilor în scopuri magice, de intimidare și dominare a inamicului, dar și prin prezența unor ornamente specifice vikingilor, formate din linii și benzi împletite sau meandrate, des întâlnite în arta nordică. Din literatura de specialitate reiese că astfel de piese erau completate cu o protecție pentru ceafă, uneori și pentru obraji, atașată prin nituire de calotă și care putea fi realizată din zale sau din piele groasă întărită cu plăcuțe metalice.
Forma coifului de la Pașcani amintește de piese mai vechi, utilizate de grupurile germanice ale secolelor VI-VII, ce se caracterizează prin prezența nervurilor (”Spangenhelm”). Specialiștii consideră că prin perpetuarea acestei morfologii mai vechi, elemente de echipament militar precum coiful de la Pașcani emanau autoritate, putere, fiind în același timp adaptate noilor tactici militare ale epocii.
Coiful de la Pașcani este a doua descoperire extrem de importantă care intră în patrimoniul Muzeului de Istorie a Moldovei din cadrul Complexului Muzeal Național „Moldova” Iași, în anul 2021, în contextul colaborării cu ofițerii specializați din cadrul Inspectoratului General al Poliției Române și ai Inspectoratului de Poliție al Județului Iași, cărora le mulțumim și pe această cale pentru munca lor, deosebit de tenace, în recuperarea unor piese foarte valoroase.
Într-o primă etapă, coiful va fi supus operațiunilor specifice de restaurare-conservare non-invazivă, menite să asigure transmiterea în timp a obiectului, iar ulterior va fi valorificat expozițional în cadrul unor evenimente muzeale asupra cărora vom reveni cu detalii la momentul respectiv.

Workshop educativ online "Archaeological Exhibitions: Challenges of Sharing the Past to Contemporary Public" organizat în cadrul Proiectului „Underground Iași - Istorii redescoperite”
2021-02-24 12:00 - 2021-02-26 19:00 | Palatul Culturii
Complexul Muzeal Național „Moldova” Iași derulează, în perioada februarie 2020 – iunie 2021, în parteneriat cu Fornleifastofnun Islands (Institutul de Arheologie din Islanda), cu sediul în Reykjavik, proiectul „Underground Iași – Istorii redescoperite”, finanțat în contextul Programului RO-CULTURA, prin Granturile SEE 2014-2021, în cadrul Apelului Susținerea expozițiilor inovative cu bunuri culturale mobile restaurate.
În acest context, în data de 26 februarie 2021, cu începere de la orele 13.00, va avea loc workshopul educativ “Archaeological Exhibitions: Challenges of Sharing the Past to Contemporary Public”, care va fi susținut prin intermediul platformei ZOOM. Evenimentul, care se va desfășura în limba engleză, se adresează cu precădere specialiștilor din domenii precum arheologie, istorie, muzeologie, geografie, turism, fără a exclude orice sferă de activitate.
Pentru un impact real cât mai profund, încurajăm, de asemenea, participarea publicului larg care își va putea astfel îmbogăți bagajul de cunoștințe privind patrimoniul. Participarea la eveniment este posibilă accesând linkul https://eu01web.zoom.us/j/68050257841
Programul workshop-ului este următorul:
Adolf Friðriksson: “Hidden Footprints. An Introduction to Archaeology in Iceland”. Adolf Friðriksson a studiat istoria, arheologia și filozofia științei, a absolvit (B.A. Hons.) cursurile University College din Londra, unde a obținut și titlul de master (M.Phil), iar titlul de Doctor i-a fost acordat de Universitatea Sorbona din Paris. În prezent este Director al Institutului de Arheologie al Islandei, și Consultant de specialitate pentru Viking Age Museum din Norvegia. Numeroasele sale publicații și proiecte de cercetare tratează domenii precum istoria arheologiei, studii vikinge și arheologia peisajului.
Hólmfríður Sveinsdóttir: “From the Ground to the Glass Case: Displaying Archaeological Narratives”. Hólmfríður Sveinsdóttir a studiat arheologia la Universitatea Islandei (B.A.) și a obținut apoi titlul de master (M.Sc.) în studiul culturii materiale & artefactelor (cu distincție) la Universitatea din Glasgow. Munca sa de specialist în domeniul descoperirilor arheologice este dublată de cea de predare, desfășurată la Universitatea Islandei.
Kristjana Vilhjálmsdóttir: “Reconstruction and Replication of Cultural Heritage: Opportunities and Considerations”. Kristjana Vilhjálmsdóttir a absolvit arheologia și, ca specializare secundară, istoria artei, la Universitatea Islandei (B.A.), iar ulterior a obținut titlul de master (MSc) în practica conservării de la Cardiff University, din Marea Britanie. Lucrează atât ca arheolog, cât și în calitate de conservator al colecțiilor de arheologie, istorie socială și artă.
Coralia Costaș: “An Innovative Exhibition in Iași: How to Accommodate Past and Present”. Coordonând din 2007 Secția Relații publice, proiecte, programe din cadrul Complexului Muzeal Național ”Moldova” Iași, dr. Coralia Costaș și-a consacrat în ultima perioadă activitatea pe conceptul de mediere culturală și necesitatea conștientizării de către publicul larg a comorilor pe care trecutul le ascunde sub nivelul actual de călcare.
Cătălin Hriban, ”Mapping the Old City: Cartography of Archaeological Discoveries in the City of Iași”. Dr. Cătălin Hriban este cercetător științific în cadrul Institutului de Arheologie al Academiei Române – Filiala Iași, iar principalele sale teme de interes sunt topografia medievală urbană, arheologia urbană, peisajul medieval urban.
Proiectul „Underground Iași – Istorii redescoperite” și expoziția cu același titlu valorifică patrimoniul local descoperit în urma cercetărilor arheologice efectuate în zonele limitrofe ale centrului istoric al Iașului, cu ocazia realizării în ultimele decenii și chiar în ultimii ani a unor proiecte edilitare. Fără atenta supraveghere a unor echipe specializate de arheologi, urmată de minuțioasele operațiuni de conservare – restaurare, obiecte de patrimoniu precum cele selectate pentru acest demers expozițional s-ar fi putut pierde sau distruge pentru totdeauna. De la descoperire la expunere, parcursul este lung și uneori anevoios, neașteptat. Cooperarea trans- și interdisciplinară, interinstituțională și ori de câte ori este posibil și internațională contribuie semnificativ la recuperarea și valorificarea pentru public a artefactelor care aduc mărturii despre vremuri demult apuse.
Proiectul ”Underground Iași – istorii redescoperite” este finanțat prin Granturile SEE 2014-2021, în cadrul programului RO-CULTURA , apelul „Susținerea expozițiilor inovative cu bunuri culturale mobile restaurate”, iar valoarea totală a proiectului este de 617.288,12 Ron (129,083.06 Eur).
Granturile SEE reprezintă contribuția Islandei, Principatului Liechtenstein și Regatului Norvegiei la reducerea disparităților economice și sociale în Spațiul Economic European și la consolidarea relațiilor bilaterale cu cele 15 state beneficiare din estul și sudul Europei și statele baltice.
În total, cele trei state au contribuit cu 3,3 miliarde Euro între 1994 și 2014 și 1,55 miliarde Euro pentru perioada de finanțare 2014-2021. Mai multe detalii sunt disponibile pe www.eeagrants.org și www.eeagrants.ro
Programul RO-CULTURA este implementat de Ministerul Culturii prin Unitatea de Management a Proiectului și are ca obiectiv general consolidarea dezvoltării economice și sociale prin cooperare culturală, antreprenoriat cultural și managementul patrimoniului cultural. Mai multe detalii sunt disponibile pe www.ro-cultura.ro

Meșterii populari se reîntâlnesc în Piața Unirii din Iași, la o nouă ediție „Mărțișor - simbol și tradiție”
2021-02-25 12:00 - 2021-03-08 19:00 | Piața Unirii, Iași, Piața Unirii, Iași, Iași, România
Muzeul Etnografic al Moldovei din cadrul Complexului Muzeal Național „Moldova” Iași este partener în derularea celei de-a VI-a ediții a manifestării cultural-interactive „Mărțișor – simbol și tradiție”, organizată de Asociaţia „ART-Meşteşugurile Prutului” Iaşi, în colaborare cu Primăria Municipiului Iaşi, Muzeul Municipal „Regina Maria” Iași, Asociația Societăților Imobiliare din Moldova (ASIM), Asociația „Dialog Pentru Dezvoltare” Iași, Centrul de Informare Turistică Iași.Evenimentul va avea loc în perioada 26 februarie – 8 martie 2021, între orele 10.00 și 19.00, și va reuni în Piața Unirii din Iași aproximativ 30 meşteri populari, atât din Moldova, cât şi din alte zone etnografice ale țării. Organizatorii continuă astfel demersul de promovare a Mărțișorului, obicei și simbol tradițional românesc inclus in lista Patrimoniului Cultural Imaterial al Umanității UNESCO, precum și de susținere a meșterilor populari.
Alături de mărțișoarele tradiționale sau realizate în spirit tradițional, vizitatorii pot regăsi la standurile creatorilor populari și alte obiecte specifice diverselor meșteșuguri, care pot constitui cadouri de primăvară. Nu vor lipsi în aceste zile demonstrațiile practice, în cadrul cărora cei interesați pot afla câteva dintre secretele confecționării mărțișoarelor, de la simbolistică și legende, până la materiile prime folosite, tehnici de lucru sau elemente de cromatică arhaică.
Manifestarea se va desfășura cu respectarea tuturor măsurilor sanitare în vigoare, impuse în această perioadă (folosirea dezinfectantului pentru mâini, purtarea măștii de protecție, menținerea distanțării fizice).

Ateliere de lectură la Palat: „Mozart și curcubeul fermecat”
2021-03-05 12:00 - 2021-03-20 19:00 | Sala „Ștefan Procopiu”, Palatul Culturii, Iași, Piața Ștefan cel Mare și Sfânt nr. 1, Iași, Iași, 700028, România
Atelierele de lectură „În lumea poveștilor muzicale”, desfășurate la Palatul Culturii din Iași, continuă în luna martie, cu trei ediții dedicate volumului „Mozart și curcubeul fermecat”, de Cristina Andone (Editura „Nemi”).Recomandate copiilor cu vârsta de minimum 6 ani, atelierele sunt coordonate voluntar de dr. Daniela Mihaela Ciocoiu, profesor de canto la Colegiul Național de Artă „Octav Băncilă” Iași, care își asumă rolul de „Povestitor”, citind din volumele apărute în Colecția „Povești din Pădurea Muzicală”, ale căror personaje principale sunt cei mai mari compozitori ai lumii. Întâlnirile sunt pigmentate cu detalii despre universul fascinant al muzicii clasice, prezentate copiilor într-un mod accesibil și distractiv.
Atelierele vor avea loc sâmbătă: 6, 13 și 20 martie 2021, de la ora 16.00, în Sala „Ștefan Procopiu” – Muzeul Științei și Tehnicii „Ștefan Procopiu”.
Participarea la evenimente se face respectând normele impuse în contextul pandemiei. Biletele costă 10 lei și pot fi achiziționate de la Palatul Culturii, de marți până duminică, între orele 10.00 – 16.30.
„În lumea poveștilor muzicale” este un program realizat de Complexul Muzeal Național „Moldova” Iași – Secția Relații Publice, Marketing, Logistică, Proiecte, Programe, în parteneriat cu Primăria Municipiului Iași, Universitatea Națională de Arte „George Enescu” Iași, Inspectoratul Școlar Județean Iași, Colegiul Național de Artă „Octav Băncilă” Iași, Paradis International College și Editura „Nemi”.

Ateliere de lectură la Palat: „Bach și orga fermecată”
2021-03-26 12:00 - 2021-04-10 20:00 | Sala „Ștefan Procopiu”, Palatul Culturii, Iași, Piața Ștefan cel Mare și Sfânt nr. 1, Iași, Iași, 700028, România
Atelierele de lectură „În lumea poveștilor muzicale” continuă la Palatul Culturii din Iași, sâmbătă, 27 martie, 3 aprilie și 10 aprilie 2021, de la ora 16.00, cu trei ediții dedicate volumului „Bach și orga fermecată”, de Cristina Andone (Colecția „Povești din Pădurea Muzicală”, Editura „Nemi”).
Recomandate copiilor cu vârsta de minimum 6 ani, atelierele sunt coordonate voluntar de dr. Daniela Mihaela Ciocoiu, profesor de canto la Colegiul Național de Artă „Octav Băncilă” Iași.
Întâlnirile sunt pigmentate cu detalii despre universul fascinant al muzicii clasice, prezentate copiilor într-un mod accesibil și distractiv, personajele principale fiind cei mai mari compozitori ai lumii. Edițiile dedicate lui Johann Sebastian Bach (1685 – 1750) includ lecturi din poveștile „Să-l cunoaștem pe Bach”, „Povestea ariciului-orgă”, „Cum a liniștit Bach cerurile”, „O plăcintă muzicală”, „Poveste muzicală de toamnă”, „Corul «Mulțumim»”.
Atelierele de lectură se desfășoară în Sala „Ștefan Procopiu” – Muzeul Științei și Tehnicii „Ștefan Procopiu”. Participarea se face respectând normele sanitare impuse în contextul pandemiei, numărul de locuri fiind limitat. Pentru programări, ne puteți scrie pe adresa operapentrucopii@yahoo.com
Biletele costă 10 lei și pot fi achiziționate de la Palatul Culturii, de marți până duminică, între orele 10.00 – 16.30.
„În lumea poveștilor muzicale” este un program realizat de Complexul Muzeal Național „Moldova” Iași – Secția Relații Publice, Marketing, Logistică, Proiecte, Programe, în parteneriat cu Primăria Municipiului Iași, Universitatea Națională de Arte „George Enescu” Iași, Inspectoratul Școlar Județean Iași, Colegiul Național de Artă „Octav Băncilă” Iași, Paradis International College și Editura „Nemi”.

Noaptea Albastră a Autismului 2021 pe 2 aprilie România se iluminează în albastru pentru autism
2021-04-02 13:00 - 20:00 | Palatul Culturii
Ziua Internațională a Conștientizării Autismului este celebrată în toată lumea pe 2 aprilie și deși în alți ani a adunat sute de mii de oameni în activități deschise publicului, anul acesta aprindem simbolic lumina albastră în semn de susținere a persoanelor care suferă de autism și readucerea unui plus de speranță acestora și familiilor lor.
Noaptea Albastră a Autismului 2021 este un gest de atenție și încurajare pe care ASOCIAŢIA HELP AUTISM, Rețeaua organizațiilor în autism RO-TSA, ce înglobează 86 de ONG-uri care activează în domeniul autismului, și FEDRA – Federația pentru Drepturile și Resursele pentru Persoanele cu Tulburări în Spectrul Autism, alături de partenerii lor, îl fac pe 2 aprilie, de Ziua Internațională a Conștientizării Autismului.
Complexul Muzeal Național „Moldova” Iași se alătură acestei campanii, preluând simbolic filtrul albastru pentru website-ul www.palatulculturii.ro, pentru a marca Ziua Internaţională de Conştientizare a Autismului.
Cu acest prilej, astăzi, 2 aprilie, muzeele din structura Complexului pot fi vizitate gratuit de persoanele care suferă de această afecțiune, alături de însoțitorii acestora.

Muzeul Etnografic al Moldovei este partener în organizarea evenimentului „Tradiții Pascale în zona Moldovei”
2021-04-07 13:00 - 2021-04-11 20:00 | Palatul Culturii
Complexul Muzeal Național „Moldova” Iași – Muzeul Etnografic al Moldovei este partener, alături de Asociația „ART- Meșteșugurile Prutului” și ASIM Iași, în cadrul evenimentului cultural-interactiv „Tradiții Pascale în zona Moldovei”, organizat de Primăria Municipiului Iași.
25 de meșteri populari din zona Moldovei, și nu numai, prezenți la Iași în perioada 7 – 11 aprilie 2021, vor transforma Pietonalul „Ștefan cel Mare și Sfânt” într-o zonă dedicată tradițiilor populare românești, reprezentative pentru perioada Sărbătorilor Pascale.
Alături de încondeietori de ouă, iconari, făuritori de cruci și crucifixe, împletitori de coșuri de răchită, obiecte de artă tradițională circumscrise în mod special perioadei în care ne aflăm, sunt reprezentate și alte meșteșuguri, printre care: olărit, prelucrarea pieilor, industrie casnică, împâslitul lânii, costum popular, podoabe tradiționale și păpuși.
Începând de joi, 8 aprilie, de la ora 10.00, meșterii vor susține ateliere de încondeierea ouălor, icoane pictate, împletituri, pictură produse ceramice cu motive tradiționale românești.
Evenimentul se va desfășura cu respectarea normelor epidemiologice în vigoare.

Evenimente în cadrul proiectului „Revitalizarea Mănăstirii Căpriana pentru promovarea patrimoniului ecleziastic unic prin cooperare transfrontalieră și digitalizare” (EnCaMo)
2021-04-12 13:00 - 2021-04-21 20:00 | Palatul Culturii
Complexul Muzeal Național „Moldova” Iași, în calitate de coordonator al proiectului Revitalizarea Mănăstirii Căpriana pentru promovarea patrimoniului ecleziastic unic prin cooperare transfrontalieră și digitalizare, având ca partener Mănăstirea Căpriana din Republica Moldova, organizează în zilele de 15 și 16 aprilie 2021, la Palatul Culturii, o serie de evenimente.
Program:– 15 aprilie 2021, ora 11.00, Sala „Petru Caraman”, Muzeul de Etnografie al Moldovei – vernisajul expoziției temporare „Veșmintele liturgice ale Sfântului Ierarh Gavriil (Bănulescu-Bodoni) salvate prin restaurare-conservare”, ce prezintă publicului din România artefacte inestimabile, înainte ca acestea să devină parte integrantă din expoziția permanentă a viitorului muzeu de la Mănăstirea Căpriana. Cercetarea arheologică a criptei mitropolitului Gavriil Bănulescu-Bodoni a permis aducerea la suprafață a unui tezaur unic și valoros pentru patrimoniul cultural universal. Experții restauratori ai Centrului de Cercetare și Conservare-Restaurare a Patrimoniului Cultural din cadrul CMNM Iași au realizat conservarea și restaurarea inventarului arheologic provenit din cripta mitropolitului Gavriil Bănulescu-Bodoni, operațiuni premergătoare valorificării expoziționale a acestora. Publicul va putea vizita expoziția în perioada 13 – 21 aprilie 2021;
– 15 aprilie 2021, ora 13.00, Muzeul de Istorie a Moldovei – vernisajul expoziției imersive permanente „Valorizarea patrimoniului ecleziastic unic de la Mănăstirea Căpriana: de la restaurare la digitalizare”, proiect expozițional ce utilizează o tehnologie modernă de proiecție imersivă cu scopul de a digitaliza patrimoniul religios, de a promova patrimoniul arheologic ecleziastic al Mănăstirii Căpriana și de a oferi vizitatorilor o experiență virtuală autentică și inedită. Publicul vizitator se va putea angaja într-o călătorie în lumea artefactelor religioase parcurgând traseul de la cercetarea arheologică până la expunerea muzeală trecând prin procesul de conservare-restaurare;
– 15 – 16 aprilie 2021, Sala Voievozilor, Palatul Culturii – Simpozionul internațional „Să salvăm împreună patrimoniul comun!” va reuni specialiști din domeniul protejării patrimoniului cultural, personalități din mediul academic și reprezentanți ai unităților de cult din România și Republica Moldova. Simpozionul constituie un prilej pentru împărtășirea cunoștințelor, a expertizei, un efort colectiv în vederea abordării celor mai valoroase strategii care vizează prezervarea patrimoniului cultural mobil comun;
– 16 aprilie 2021, ora 12.00, Sala Voievozilor, Palatul Culturii – Întâlnire cu reprezentanți ai agențiilor locale de turism cu scopul de a promova activitățile implementate în cadrul proiectului EnCaMo, în vederea dezvoltării turismului transfrontalier.
Complexul Muzeal Național „Moldova” Iași, România și Mănăstirea Căpriana, Republica Moldova derulează, începând cu data de 05.03.2020, proiectul „Revitalizarea Mănăstirii Căpriana pentru promovarea patrimoniului ecleziastic unic prin cooperare transfrontalieră și digitalizare”, 2SOFT/2.1.76, acronim EnCaMo, cu o durată de 18 luni, finanțat în cadrul Programului Operaţional Comun România-Republica Moldova 2014-2020, obiectiv tematic 3, axa prioritară 2.1, prin intermediul Instrumentului European de Vecinătate (ENI).
Program
Simpozionul internațional „Să salvăm împreună patrimoniul comun!” 14-16 aprilie 2021
Proiect Transfrontalier „Enhancement of Căpriana Monastery for the Promotion of the Unique Ecclesiastic Heritage by Cross-border Cooperation and Digitization”, 2SOFT/2.1.76 (EnCaMo)
Complexul Muzeal Național „Moldova” Iași, România – SALA VOIEVOZILOR
14.04.2021, ora 14.00
• Primirea participanților și cazare
• Vizită de lucru în laboratoarele de restaurare – conservare textile, metal, piele, Complexul Muzeal Național „Moldova” Iași, unde au fost prezervate artefactele ecleziastice aparţinând Mănăstirii Capriana, Republica Moldova
15.04.2021
8.30 – 9.30
Primirea și înregistrarea participanților
9.30 – 11.00
Ceremonia de deschidere
Moderator: Dr. Lăcrămioara Stratulat – Manager, Complexul Muzeal Național „Moldova” Iași
Mesaje de salut din partea oficialităților şi a organizatorilor:
Dr. Lăcrămioara Stratulat – Manager, Complexul Muzeal Național „Moldova” Iași
Dr. Liviu Brătescu, Secretar de stat, Ministerul Culturii, România
Marian Grigoraș – Prefect al Județului Iași
Costel Alexe – Președinte Consiliul Județean Iași
Mihai Chirica – Primar Iași
Monica Babuc – Deputat, Parlamentul Republicii Moldova
Prof. univ .dr. Aurelian Bălăiță, Rector, Universitatea Națională de Arte „George Enescu”, Iași
Arhimandrit FILARET, Starețul Mănăstirii Căpriana, Republica Moldova
Reprezentat Mitropolia Moldovei și Bucovinei
Reprezentat Episcopia de Ungheni și Nisiporeni, Republica Moldova
Reprezentat Episcopia Romano-Catolică de Iași
Virgil Băbîi – Director, Direcția Judeţeamă pentru Cultură Iași
Prof. univ. dr. Ion Tentiuc – Muzeul Național de Istorie a Moldovei, Chișinău, Republica Moldova
Dr. Maria Geba, Complexul Muzeal Național „Moldova” Iași, manager proiect EnCaMo
11.00
Vernisaj Expoziția temporară Veșmintele liturgice ale Sfântului Ierarh Gavriil (Bănulescu-Bodoni) salvate prin conservare-restaurare, organizată în sala Petru Caraman, Muzeul de Etnografie al Moldovei din cadrul CMNM Iași
13.00
Vernisaj Expoziția imersivă permanentă Valorizarea patrimoniului ecleziastic unic de la Mănăstirea Căpriana: de la restaurare la digitalizare, organizată în spațiul Muzeului de Istorie a Moldovei din cadrul CMNM Iași
13.30 – 14.30 Pauză de masă
14.30 – 16.40 Comunicări în plen
Moderator: dr. Ioan Iațcu
14.30 – 14.50
dr. Sorin Iftimi, Complexul Muzeal Național „Moldova” Iași, Tronul ultimilor domni moldoveni. Restaurarea memoriei
14.50 – 15.10
dr. Cătălin Iulian Hriban, Institutul de Arheologie, Academia Română – Filiala Iași, Câteva observații despre „Șanțul târgului” în Moldova pre-modernă
15.10 – 15.30
dr. Coralia Costaș, Complexul Muzeal Național „Moldova” Iași, Cultura materială și cultura imaterială: perspective asupra comunicării descoperirilor arheologice
15.30 – 15.50
Cercetător şt. Costică Asăvoaie, arheolog Cosmin Niţă, Complexul Muzeal Național „Moldova” Iași, Date arheologice preliminare pentru restaurarea Mănăstirii Caşin, Jud. Bacău
15.50 – 16.10
dr. Ioan Iațcu, Complexul Muzeal Național „Moldova” Iași, O provocare a prezentului: digitalizarea trecutului
16.10 – 16.30
Discuţii
16.04.2021
09.30 – 12.10 Comunicări în plen
Moderator: dr. Maria Geba
09.30 – 09.50
Prof. univ. dr. Cornelia Bordașiu, Conf. univ. dr. Bogdan Ungurean, Facultatea de Arte Vizuale și Design-Iași; Intervenții specifice de restaurare la elementele demontate provenind de la iconostasul Bisericii „Schimbarea la Față” de la Văratec
09.50 – 10.10
Expert restaurator Mariana Gugeanu, Complexul Muzeal Național „Moldova” Iași; prof. dr. hab. Gh. Postică, Universitatea de Stat din Moldova, Republica Moldova; Arhim. FILARET Cuzmin, Mănăstirea Căpriana, Republica Moldova, Textilele arheologice de la Mănăstirea Căpriana. De la cercetare arheologică la expunere muzeală
10.10 – 10.30
Expert restaurator Doina Anăstăsoaie, Complexul Muzeal Național „Moldova” Iași, Aspecte privind restaurarea unor elemente de pasmanterie datate secolul al XIX-lea descoperite în cadrul cercetărilor arheologice de la Mănăstirea Căpriana
10.30 – 10.50
Dr. Dorina Rusu, Complexul Muzeal Național „Moldova” Iași, Artefacte din piele care au aparţinut Mitropolitului Gavril Bănulescu-Bodoni salvate prin restaurare-conservare
10.50 – 11.10
Expert restaurator Mariana Gugeanu, Complexul Muzeal Național „Moldova” Iași; protodiacon Nicolai (Nicu Ciumacenco), Mănăstirea Căpriana, Republica Moldova, Protecţia patrimoniului ecleziastic de la viitorul Muzeu al Mănăstirii Căpriana prin managementul parametrilor de microclimat
11.10 – 11.30
Expert restaurator Mihaela Antonina Simon, Complexul Muzeal Național „Moldova” Iași, Piese din metal redate patrimoniului ecleziastic al Mănăstirii Căpriana
11.30 – 11.50
dr. Maria Geba, Complexul Muzeal Național „Moldova” Iași, Artefactele ecleziastice de la Mănăstirea Căpriana – un exemplu de bune practici în salvarea patrimoniului comun
11.50 – 12.10
Discuţii

Manifestarea interactivă „Ouă încondeiate”
2021-04-15 13:00 - 2021-04-18 20:00 | Palatul Culturii
Muzeul Etnografic al Moldovei din cadrul Complexului Muzeal Naţional „Moldova” Iaşi, în parteneriat cu Primăria Municipiului Iaşi, organizează în perioada 17 – 18 aprilie 2021, pe esplanada din fața Palatului Culturii, manifestarea interactivă „Ouă încondeiate”, ajunsă la a XX-a ediţie.Evenimentul va reuni la Iași meșteri populari provenind din localități cu tradiție în meșteșugul încondeierii ouălor: Paltinu, Vatra Moldoviței, Horodnic de Sus și Moldovița (județul Suceava), Rogojești, Mihăileni (Botoșani), Moșna, Scânteia (Iași).
De asemenea, printre invitații acestei ediții se numără meşteri din Vorona şi Dângeni – Botoşani, Iaşi, Neamț, Suceava, care vor expune icoane pe sticlă şi pe lemn, obiecte cu temă religioasă sculptate în lemn (troiţe miniaturale, pistornice, cruci de mână), precum şi coşuri realizate din răchită şi din sfoară.
Organizată în preajma Sărbătorilor Pascale, manifestarea interactivă „Ouă încondeiate” constituie un prilej pentru public de a desluși câteva dintre tainele încondeierii ouălor, de la creatori populari care au preluat acest meşteşug străvechi, transformându-l într-o adevărată artă.
Evenimentul se va desfășura între orele 10.00 și 19.00, cu respectarea normelor de siguranță sanitară aflate în vigoare în această perioadă.
Vă așteptăm cu drag!

Colectivul CMN „Moldova” Iași regretă trecerea în eternitate a fostului director al instituției, dr. Vasile Chirica
2021-04-19 13:00 - 2021-04-21 20:00 | Palatul Culturii
Colectivul Complexului Muzeal Național „Moldova” Iași anunță cu profund regret trecerea în eternitate a istoricului, cercetătorului și arheologului Vasile Chirica, fost director al instituției în perioada 1997-2000, un profesionist ale cărui contribuții excepționale în cercetarea românească au marcat numeroase generații.Slujba de înmormântare va avea loc miercuri, 21 aprilie 2021, ora 12.00, la Biserica „Nașterea Maicii Domnului” – Socola Mică (Iași).
Dumnezeu să-l odihnească în pace!

Lansare de carte la Muzeul Unirii
2021-04-23 13:00 - 2021-04-24 20:00 | Muzeul Unirii, Strada Alexandru Lăpușneanu nr. 14, Iași, 700057, România
Muzeul Unirii din cadrul Complexului Muzeal Naţional „Moldova” Iaşi organizează sâmbătă, 24 aprilie 2021, începând cu ora 11.00, lansarea volumelor de poeme semnate de scriitorul Cristian Harnău „Armata luminii”, „Prezentul poetic al României” și a volumului autobiografic „Cine este Cristian Harnău?”
Evenimentul va avea loc în prezența autorului, având ca invitați speciali pe scriitorul Cassian Maria Spiridon, Președintele Filialei Iași a Uniunii Scriitorilor din România, scriitorul Ion Machidon și scriitoarea Gabriela Alef.Moderator va fi scriitorul Emilian Marcu.
Această manifestare este organizată în parteneriat cu Editura „Timpul” Iași, Tipografia „PIM” Iași și Colecția de Carte și Artă „Harnău” Iași, cu ocazia împlinirii a 45 de ani de activitate literară a scriitorului Cristian Harnău.

Inaugurarea Muzeului „Sf. Ierarh GAVRIIL” de la Mănăstirea Căpriana
2021-04-29 13:00 - 2021-05-07 20:00 | Mănăstirea Căpriana, Republica Moldova, Căpriana, Moldova, Republic of
Complexul Muzeal Național „Moldova” Iași, coordonator al proiectului „Revitalizarea Mănăstirii Căpriana pentru promovarea patrimoniului ecleziastic unic prin cooperare transfrontalieră și digitalizare” și partenerul său, Mănăstirea Căpriana din Republica Moldova, organizează joi, 6 mai 2021, începând ora 9.00, evenimentul de inaugurare a Muzeului „Sf. Ierarh GAVRIIL” de la Mănăstirea Căpriana.Programul evenimentelor organizate cu acest prilej la Mănăstirea Căpriana din Republica Moldova va cuprinde o ceremonie religioasă, urmată de vizitarea expoziției „Valorizarea patrimoniului eclesiastic unic de la Mănăstirea Căpriana”. Cu această ocazie, vor transmite mesaje de salut: ÎPS Vladimir, Mitropolitul Chișinăului și al întregii Moldove; Bogdan Gheorghiu, Ministrul Culturii din România; Lilia Pogolșa, Ministrul Educației, Culturii și Cercetării din Republica Moldova; Monica Babuc, Deputat, Parlamentul Republicii Moldova; Daniel Ioniță, Ambasadorul României în Republica Moldova; Petru Mihalco, Ambasadorul Uniunii Europene în Republica Moldova; Gheorghe Postică, prof. univ. dr. hab.; Lăcrămioara Stratulat, Managerul Complexului Muzeal „Moldova” Iași;, Maria Geba, manager de proiect EnCaMo, Iași. Moderator: Arhimandritul Filaret Cuzmin, Starețul Mănăstirii Căpriana.
Cercetarea arheologică a criptei mitropolitului Gavriil Bănulescu-Bodoni, desfășurată în cadrul Proiectului Transfrontalier „Enhancement of Căpriana Monastery for the Promotion of the Unique Ecclesiastic Heritage by Cross-border Cooperation and Digitization” 2SOFT/2.1.76 (EnCaMo), derulat de Complexul Muzeal Național „Moldova” Iași și Mănăstirea Căpriana – Republica Moldova, a permis aducerea la suprafață a unui tezaur unic și valoros pentru patrimoniul cultural universal.
Publicul din România a avut posibilitatea de a admira, în perioada 13 – 21 aprilie 2021, la Palatul Culturii din Iași, artefactele inestimabile, restaurate la Iași, în laboratoarele Centrului de Cercetare și Conservare-Restaurare a Patrimoniului Cultural din cadrul CMNM Iași și prezentate în cadrul expoziției temporare „Veșmintele liturgice ale Sfântului Ierarh Gavriil (Bănulescu-Bodoni) salvate prin restaurare-conservare”, înainte ca acestea să devină parte integrantă din expoziția permanentă a muzeului de la Mănăstirea Căpriana.
Complexul Muzeal Național „Moldova” Iași, România și Mănăstirea Căpriana, Republica Moldova derulează, începând cu data de 05.03.2020, proiectul „Revitalizarea Mănăstirii Căpriana pentru promovarea patrimoniului ecleziastic unic prin cooperare transfrontalieră și digitalizare”, 2SOFT/2.1.76, acronim EnCaMo, cu o durată de 18 luni, finanțat în cadrul Programului Operaţional Comun România – Republica Moldova 2014 – 2020, obiectiv tematic 3, axa prioritară 2.1, prin intermediul Instrumentului European de Vecinătate (ENI).

Organizarea unui bootcamp online pentru Tinerii Artiști participanți la Proiectul Europa Creativă „Refresh+: Young Art(ist)s Refreshing Heritage Sites and Legends”
2021-05-04 13:00 - 2021-05-07 20:00 | Palatul Culturii
Proiectul „Refresh+: Young Art(ist)s Refreshing Heritage Sites and Legends”, coordonat de Združenje zgodovinskih mest Slovenije (Asociația Orașelor Istorice din Slovenia), cu sediul în Škofja Loka, Slovenia, în parteneriat cu TUAS – Turun Ammattikorkeakoulu OY (Universitatea de Științe Aplicate din Turku), din Finlanda, Fundación Universitaria San Antonio, din Murcia, Spania, Culture Hub Croatia, din Split, Croația, și Complexul Muzeal Național „Moldova” Iași, proiect cofinanțat prin Programul Europa Creativă, a ajuns la etapa de lansare a primului eveniment dedicat tinerilor artiști din cele cinci țări participante. Este vorba despre un bootcamp creativ, care va reuni 14 tineri artiști, selectați anterior în baza unui proces transparent, de către un comitet interdisciplinar din fiecare țară.
Ținând cont de contextul epidemiologic actual, activitatea de bootcamp, coordonată de Culture Hub Croatia, a fost structurată în două etape: prima care se va desfășura online în zilele de 5 și 6 mai 2021, prin intermediul platformelor Topia și Zoom, iar cea de-a doua, în luna septembrie 2021, programată a se desfășura la Split.
Activitățile în cadrul bootcamp-ului se axează pe construirea comunității, colaborare în echipă și crearea de sinergii între tinerii artiști din diferite domenii, totul cu scopul de a le furniza acestora instrumente și metode pe care să le poată valorifica în următoarele faze ale proiectului.

Ateliere de lectură pentru copii: „Vivaldi și cele patru anotimpuri”
2021-05-07 13:00 - 2021-05-22 20:00 | Palatul Culturii
Atelierele „În lumea poveștilor muzicale” continuă sâmbătă, 8, 15 și 22 mai 2021, de la ora 16.00, la Palatul Culturii din Iași, cu lecturi din volumul „Vivaldi și cele patru anotimpuri”, semnat de Cristina Andone și apărut la Editura „Nemi”, în colecția „Povești din Pădurea Muzicală”.Copiii se vor reîntâlni cu Vivaldi, spiridușul sprinten și jucăuș, prin intermediul poveștilor: „Să-l cunoaștem pe Vivaldi”, „O poveste în portocaliu”, „Cum a ajuns Vivaldi să îndrăgească cele patru anotimpuri”, „Concertul în bâz și sfor” și „Cum să pierzi un concurs”. Întâlnirile, animate de dr. Daniela Ciocoiu, profesor de canto la Colegiul Național de Artă „Octav Băncilă” Iași, se desfășoară în Sala de Educație Muzeală.
Atelierele de lectură sunt recomandate copiilor cu vârsta de minimum 6 ani. Participarea la evenimente se face respectând normele sanitare în vigoare la data desfășurării evenimentelor. Biletele costă 10 lei și pot fi achiziționate de la Casa de bilete a Palatului Culturii, de marți până duminică, între orele 10.00 – 16.30.
„În lumea poveștilor muzicale” este un program realizat de Complexul Muzeal Național „Moldova” Iași – Secția Relații Publice, Marketing, Logistică, Proiecte, Programe, în parteneriat cu Primăria Municipiului Iași, Universitatea Națională de Arte „George Enescu” Iași, Inspectoratul Școlar Județean Iași, Colegiul Național de Artă „Octav Băncilă” Iași, Paradis International College și Editura „Nemi”.

Cea de-a patra întâlnire transnațională în cadrul proiectului Erasmus+ ”CSR and Ethics in Training Centers for the benefit of all”
2021-05-12 13:00 - 2022-05-12 20:00 | Online
În perioada 10-12 mai 2021 se desfășoară online cea de-a patra întâlnire transnațională în cadrul proiectului Erasmus+ ”CSR and Ethics in Training Centers for the benefit of all”, coordonat de organizația Formethic din Franța și derulat cu parteneri din alte șapte țări europene.Obiectivele evenimentului includ: evaluarea progresului și identificarea sarcinilor rămase pentru finalizarea cursului online și a repozitorului de bune practici, planificarea activităților pentru realizarea setului de instrumente de lucru specifice domeniului, precum și verificarea și actualizarea planului de comunicare și diseminare a rezultatelor proiectului.

Ziua Internațională a Muzeelor
2021-05-17 13:00 - 2021-05-18 20:00 | Palatul Culturii
În fiecare an, pe 18 mai, este celebrată Ziua Internaţională a Muzeelor, instituită în 1977 de către Consiliul Internaţional al Muzeelor (ICOM), cu scopul de a recunoaşte rolul acestor instituţii în dezvoltarea societăţii, iar anul acesta tema aleasă este „Viitorul muzeelor: recuperați și reimaginați”.
Pentru a marca această zi, Complexul Muzeal Național „Moldova” Iași invită publicul să viziteze gratuit cele patru muzee deschise la Palatul Culturii din Iași: Muzeul de Istorie a Moldovei, Muzeul de Artă, Muzeul Etnografic al Moldovei și Muzeul Științei și Tehnicii „Ștefan Procopiu”, precum și Muzeul „Poni – Cernătescu” (str. Mihail Kogălniceanu nr. 7 B, Iași) și Muzeul Memorial „Mihail Kogălniceanu” (str. Mihail Kogălniceanu nr. 11, Iași).
Muzeele sunt deschise conform programului standard, între orele 10.00 și 17.00, cu precizarea că ora de intrare a ultimului vizitator este 16.30. Vizitarea se realizează cu respectarea normelor de siguranță sanitară aflate în vigoare în această perioadă.
Vă așteptăm cu drag!

Ateliere de lectură pentru copii continuă la Palatul Culturii din Iași, în perioada 29 mai – 19 iunie 2021
2021-05-28 13:00 - 2021-06-19 20:00 | Palatul Culturii
Atelierele „În lumea poveștilor muzicale” continuă sâmbătă, 29 mai, 5, 12 și 19 iunie 2021, de la ora 16.00, în Sala de Educație Muzeală a Palatului Culturii din Iași, reunind volumele semnate de Cristina Andone și apărute în colecția „Povești din Pădurea Muzicală” (Editura „Nemi”).
Copiii își vor alege compozitorul și povestea preferată din volumele „Enescu și hora razelor de soare”, „Vivaldi și cele patru anotimpuri”, „Bach și orga fermecată”, „Mozart și curcubeul muzical”, „Beethoven și furtuna de sunete”, „Chopin și balada stropilor de ploaie”, „Ceaikovski și dansul notelor de argint” și „Paganini și capriciile magice”.Recomandate copiilor cu vârsta de minimum 6 ani, atelierele sunt animate de dr. Daniela Mihaela Ciocoiu, profesor de canto la Colegiul Național de Artă „Octav Băncilă” Iași.
Participarea la evenimente se face respectând normele sanitare în vigoare la data desfășurării evenimentelor. Biletele costă 10 lei și pot fi achiziționate de la Palatul Culturii, de marți până duminică, între orele 10.00 – 16.30.
„În lumea poveștilor muzicale” este un program realizat de Complexul Muzeal Național „Moldova” Iași – Secția Relații Publice, Marketing, Logistică, Proiecte, Programe, în parteneriat cu Primăria Municipiului Iași, Universitatea Națională de Arte „George Enescu” Iași, Inspectoratul Școlar Județean Iași, Colegiul Național de Artă „Octav Băncilă” Iași, Paradis International College și Editura „Nemi”.

Proiectul „Portativul tânărului artist” continuă cu o ediție dedicată Zilei Internaționale a Copilului
2021-05-31 13:00 - 2021-06-01 20:00 | Sala „Ștefan Procopiu”, Palatul Culturii, Iași, Piața Ștefan cel Mare și Sfânt nr. 1, Iași, Iași, 700028, România
Muzeul Ştiinţei și Tehnicii „Ştefan Procopiu” din cadrul Complexului Muzeal Naţional „Moldova” Iaşi, având ca parteneri Colegiul Naţional de Artă „Octav Băncilă” Iași și Asociația Crescendo Events, organizează o nouă ediție a proiectului cultural-educativ „Portativul tânărului artist”. Evenimentul va avea loc marți, 1 iunie 2021, ora 17.00, în Sala „Ştefan Procopiu” de la Palatul Culturii și este dedicat Zilei Internaționale a Copilului.Iniţiat în anul 2017 şi coordonat de Carmen Zaharia – Danicov, profesor la Colegiul Naţional de Artă „Octav Băncilă”, și dr. ing. Monica Nănescu, șef al Muzeului Ştiinţei şi Tehnicii „Ştefan Procopiu”, proiectul oferă elevilor, studenţilor şi cadrelor didactice din învăţământul vocaţional ieşean posibilitatea de a performa în spaţii scenice neconvenţionale. Astfel, muzeul devine o adevărată esplanadă culturală, menită a prefigura un interesant spaţiu de lansare a tinerelor talente în domeniul muzicii, respectiv al artelor dramatice şi coregrafice.
Programul acestei ediții cuprinde momente muzical-coregrafice, în interpretarea elevilor de la Colegiul Naţional de Artă „Octav Băncilă” Iaşi: Cvartetul de coarde „Quartix” – îndrumător prof. dr. Cătălin Sasu; Giulian Lupu, saxofon – îndrumător prof. Laurențiu Reuț; Ioana Diana Hristache și Alexandra Nicoleta Grigorescu, teatru – îndrumător prof. Erica Moldovan; elevi ai clasei de coregrafie – îndrumător prof. Rodica Fălișteanu.
Intrarea este liberă, în limita locurilor disponibile.
Participarea se face respectând normele în vigoare la data desfășurării evenimentului.

Erasmus+ ”UNLOCK: United for those in Needs: Learn, Open, Care, Keep": A Doua Întâlnire Transnațională de Proiect
2021-06-07 11:00 - 2022-09-30 20:00 | Online
În perioada 7 – 8 iunie 2021, partenerii din cadrul proiectului Erasmus+ ”UNLOCK: United for those in Needs: Learn, Open, Care, Keep” se vor întâlni față în față, în contextul celei de-a Doua Întâlniri Transnaționale de Proiect, după o primă astfel de întâlnire, care a avut loc în decembrie 2020 însă în mediul online.Acum, va fi prilejul pentru a monitoriza progresul înregistrat până acum în realizarea produselor intelectuale, cu precădere platforma online, dar și modul în care au fost planificate modulele destinate persoanelor cu deficiențe de vedere și de auz.

Erasmus+ ”UNLOCK: United for those in Needs: Learn, Open, Care, Keep": A Doua Întâlnire Transnațională de Proiect
2021-06-07 13:00 - 2022-09-30 20:00 | Palatul Culturii

Târgul Meşterilor Populari - Ediția a XXI-a, 11 - 13 iunie 2021
2021-06-09 13:00 - 2021-06-13 20:00 | Palatul Culturii
Muzeul Etnografic al Moldovei din cadrul Complexului Muzeal Naţional „Moldova” Iaşi, în parteneriat cu Primăria Municipiului Iași și Asociația „ART – Meșteșugurile Prutului”, organizează în perioada 11 – 13 iunie 2021, pe esplanada Palatului Culturii, cea de-a XXI-a ediție a Târgului Meşterilor Populari.Manifestarea reunește la Iași aproximativ 60 de meşteri populari din diferite zone etnografice ale României, care susțin, prin intermediul lucrărilor lor, păstrarea şi promovarea meşteşugurilor, precum și transmiterea acestora către noile generații, în spiritul respectului pentru tradiţie şi bun gust autentic.
Târgul include atât expoziția cu vânzare de obiecte tradiționale, cât și activități interactive de tip atelier, în cadrul cărora vor fi ilustrate meșteșuguri tradiționale precum: olăritul, prelucrarea lemnului, confecţionarea instrumentelor muzicale tradiționale, industria casnică, încondeierea ouălor, confecţionarea măştilor populare. Întâlnirea cu publicul va avea loc vineri și sâmbătă, între orele 9.00 și 20.00, iar duminică, în intervalul orar 9.00 – 17.00.
Desfășurat în fața Palatului Culturii, Târgul Meșterilor Populari va constitui o poartă simbolică spre muzeu, în contextul celei de-a XVII-a ediții a evenimentului „Noaptea Muzeelor”, care va avea loc sâmbătă, 12 iunie 2021, când publicul este invitat să viziteze gratuit cele patru muzee din Palat, deschise în intervalul orar 19.00 – 24.00 (ora de intrare a ultimului vizitator).
Evenimentele se desfășoară în condiții de siguranță sanitară, cu respectarea normelor în vigoare.

In Memoriam Matilda Cugler-Poni (1851 - 1931): 170 de ani de la naștere
2021-06-09 13:00 - 2021-08-31 20:00 | Muzeul „Poni-Cernătescu”, Str. Mihail Kogalniceanu Nr. 7B, Iași, Iași, 700454, România
Muzeul Ştiinţei şi Tehnicii „Ştefan Procopiu” din cadrul Complexului Muzeal Naţional „Moldova” Iaşi, în parteneriat cu Arhivele Naționale ale României – Serviciul Județean Iași și Colegiul Național de Artă „Octav Băncilă” Iaşi, organizează manifestarea omagială „In Memoriam Matilda Cugler-Poni”.Matilda Cugler-Poni (1851 – 1931) este poeta care a activat în prima generație de scriitori de la „Junimea”, fiind considerată, alături de Veronica Micle (1850 – 1889) și Lucreția Suciu-Rudow (1859 – 1900), o precursoare în afirmarea liricii feminine.
Organizat la împlinirea a 170 de ani de la nașterea Matildei Cugler-Poni, evenimentul coordonat de dr. ing. Monica Nănescu, Șef Muzeul Științei și Tehnicii „Ștefan Procopiu”, se înscrie în suita de manifestări dedicate personalităților omagiate la Muzeul „Poni-Cernătescu”.
Cu acest prilej, publicul este invitat să viziteze expoziția „Matilda Cugler Poni – Restituiri muzeografice” (curator: muzeograf Oana Florescu; conservator: Iulia Caraiman). Vernisajul va fi prezentat în premieră online pe pagina de Facebook Palatul Culturii din Iași – Complexul Muzeal Național „Moldova”, vineri, 11 iunie 2021, de la ora 12.00.
La finalul manifestării omagiale „In Memoriam Matilda Cugler-Poni”, Cvartetul de coarde „Andantino” de la Colegiul Național de Artă „Octav Băncilă” Iași, îndrumător prof. dr. Cătălin Sasu, va susține un microrecital de muzică clasică, urmat de recitalul de poezie „Numai o clipă”, prezentat de elevi ai clasei de teatru de la Colegiul Național de Artă „Octav Băncilă” Iași, coordonați de prof. Erica Moldovan.
Vă invităm să ne urmăriți online și vă așteptăm cu drag la muzeele din cadrul Complexului Muzeal Național „Moldova” Iași.
Muzeul „Poni – Cernătescu”, situat în Iași, pe strada Mihail Kogălniceanu nr. 7B, este parte a Muzeului Științei și Tehnicii „Ștefan Procopiu” din cadrul Complexului Muzeal Național „Moldova” Iași și poate fi vizitat, respectând normele sanitare impuse în contextul pandemiei, de marți până sâmbătă, între orele 10.00 – 17.00 (ora 16.30, ultimul bilet). Detalii: Muzeul „Poni – Cernătescu”

12 iunie 2021 NOAPTEA EUROPEANĂ A MUZEELOR
2021-06-12 13:00 - 20:00 | Palatul Culturii
Complexul Muzeal Național „Moldova” Iași se alătură numeroaselor instituții culturale din România care sărbătoresc „Noaptea Muzeelor” sâmbătă, 12 iunie 2021, și invită publicul să se bucure de reîntâlnirea cu bogatul patrimoniu reunit în cadrul expozițiilor ce vor putea fi vizitate gratuit, după următorul program:
PALATUL CULTURII (19.00 – 24.00, ora de intrare a ultimului vizitator)
* Muzeul de Artă– Expoziția de fotografie „Arbori Bătrâni. Să fie întuneric, da’ să fie lumină!” semnată Florin Ghenade;
* Muzeul de Istorie a Moldovei– Expoziția „Curtea Domnească din Iași: o istorie redescoperită”;– „Piese de excepție din colecțiile Muzeului de Istorie a Moldovei” – „Conu’ Mihalache și moda pariziană”: publicul va putea admira un cufăr pentru joben, o piesă ce a aparținut lui Mihail Kogălniceanu, și care acum face parte din colecțiile Muzeului Memorial „Mihail Kogălniceanu”;– Expoziția „Socializare și divertisment la 1900”;– Expoziția imersivă permanentă „Valorizarea patrimoniului ecleziastic unic de la Mănăstirea Căpriana: de la restaurare la digitalizare”.
* Muzeul Etnografic al Moldovei– Expoziția „Chipuri și cămeși”;– Expoziția „Ceramica de Tansa din patrimoniul Muzeului Etnografic al Moldovei”;– Expoziția „Grindare, păretare, scoarţe. Poveşti ţesute”– Târgul Meșterilor Populari (ediția a XXI-a, 11 – 13 iunie 2021; deschis sâmbătă, 12 iunie, între orele 09.00 și 20.00).
* Muzeul Ştiinţei şi Tehnicii „Ştefan Procopiu”
– Expoziția Instrumente de Muzică Mecanică în colecţiile Muzeului Ştiinţei şi Tehnicii „Ştefan Procopiu”.
De asemenea, vor fi deschise pentru vizitare Sala Voievozilor și Sala „Henri Coandă”, situate la etajul I al Palatului Culturii.
PALATUL „ALEXANDRU IOAN CUZA” de la Ruginoasa (14.00 – 21.30, ora de intrare a ultimului vizitator)– Expoziția foto-documentară „Palatul de la Ruginoasa: etape, evoluții, transformări”;– Vizitarea expoziției permanente pe fundalul unei muzici de epocă.
Intrarea este liberă, accesul publicului fiind posibil cu respectarea normelor sanitare în vigoare.
Evenimentul Noaptea Europeană a Muzeelor a fost iniţiat de Ministerul Culturii şi Comunicării din Franţa și este patronat de Consiliul Europei, de UNESCO şi de Consiliul Internaţional al Muzeelor, iar pe plan naţional este organizat de Reţeaua Naţională de Muzeelor din România (RNMR), fiind aşteptat cu mare interes în fiecare an.
